4)

iekļauj šādu nodaļu: “IXa NODAĻA Informatīvi brīdinājumi par trešo valstu valstspiederīgajiem Savienības interesēs 37.a pants Brīdinājumu ievadīšanas mērķi un nosacījumi 1. Pēc Eiropola ierosinājuma ievadīt informatīvu brīdinājumu par trešo valstu valstspiederīgajiem Savienības interesēs (“informatīvi brīdinājumi”), pamatojoties uz informāciju, kas saņemta no trešo valstu iestādēm vai starptautiskām organizācijām, dalībvalstis var ievadīt SIS informatīvus brīdinājumus, kā minēts Regulas (ES) 2016/794 4. panta 1. punkta t) apakšpunktā. Ja Eiropols izsaka šādu ierosinājumu, tas par to paziņo savam datu aizsardzības inspektoram. 2. Informatīvus brīdinājumus ievada SIS nolūkā informēt galalietotājus, kuri veic meklēšanu SIS, par aizdomām, ka trešo valstu valstspiederīgie ir iesaistīti teroristu nodarījumos vai citos smagos noziegumos, kas uzskaitīti Regulas (ES) 2016/794 I pielikumā, lai iegūtu informāciju, kas izklāstīta šīs regulas 37.b pantā. 3. Eiropols informatīvu brīdinājumu ievadīšanu SIS ierosina vienīgi šādos gadījumos un ar noteikumu, ka tas ir pārbaudījis, ka ir izpildīti 4. punktā izklāstītie nosacījumi: a) ja ir faktiska norāde, ka persona ir nodomājusi izdarīt vai izdara kādu no 2. punktā minētajiem nodarījumiem; b) ja personas vispārējs novērtējums, jo īpaši ņemot vērā iepriekš izdarītos noziedzīgos nodarījumus, dod pamatu uzskatīt, ka minētā persona var izdarīt 2. punktā minētu nodarījumu. 4. Eiropols informatīvu brīdinājumu ievadīšanu SIS ierosina vienīgi pēc tam, kad tas ir konstatējis, ka informatīvais brīdinājums ir nepieciešams un pamatots, pārliecinoties, ka ir izpildīti abi šādi nosacījumi: a) saskaņā ar Regulas (ES) 2016/794 17. panta 1. punkta b) apakšpunktu sniegtās informācijas analīze ir apstiprinājusi informācijas avota ticamību, kā arī informācijas par attiecīgo personu precizitāti, ļaujot Eiropolam – vajadzības gadījumā pēc turpmākas informācijas apmaiņas ar datu sniedzēju saskaņā ar Regulas (ES) 2016/794 25. pantu – noteikt, ka ir attiecīgs vismaz viens no 3. punktā izklāstītajiem gadījumiem; b) saskaņā ar šīs regulas 48. pantu veiktā meklēšana SIS neatklāja, ka par attiecīgo personu ir izdots brīdinājums. 5. Eiropols dara dalībvalstīm pieejamu informāciju, kas konkrētajā lietā ir tā rīcībā, un 3. un 4. punktā minēto novērtējumu rezultātus un ierosina vienai vai vairākām dalībvalstīm ievadīt SIS informatīvu brīdinājumu. Ja Eiropolam ir attiecīgi papildu vai grozīti dati, kas attiecas uz tā ierosinājumu ievadīt informatīvu brīdinājumu, vai ja Eiropolam ir pierādījumi, kas vedina domāt, ka datos, kuri iekļauti tā ierosinājumā ievadīt informatīvu brīdinājumu, ir faktu kļūda vai ka tie ir saglabāti nelikumīgi, tas bez kavēšanās informē dalībvalstis. 6. Tā dalībvalsts, kurai Eiropols ierosinājis ievadīt informatīvus brīdinājumus, pārbauda un analizē Eiropola ierosinājumu ievadīt šādus brīdinājumus. Šādus informatīvus brīdinājumus ievada SIS pēc minētās dalībvalsts ieskatiem. 7. Ja informatīvi brīdinājumi tiek ievadīti SIS saskaņā ar šo pantu, izdevēja dalībvalsts par minēto ievadīšanu papildinformācijas apmaiņas ceļā informē pārējās dalībvalstis un Eiropolu. 8. Ja dalībvalstis nolemj neievadīt informatīvu brīdinājumu pēc Eiropola ierosinājuma un ja ir izpildīti attiecīgie nosacījumi, tās var nolemt ievadīt cita veida brīdinājumu par to pašu personu. 9. Dalībvalstis informē pārējās dalībvalstis un Eiropolu par Eiropola ierosinājumā esošo datu pārbaudes un analīzes rezultātiem, kā minēts 6. punktā, un par to, vai dati ir ievadīti SIS, 12 mēnešu laikā pēc tam, kad Eiropols ierosināja informatīvā brīdinājuma ievadīšanu. Pirmās daļas vajadzībām dalībvalstis ievieš periodiskas ziņošanas mehānismu. 10. Ja Eiropolam ir attiecīgi papildu vai grozīti dati saistībā ar informatīvu brīdinājumu, tas papildinformācijas apmaiņas ceļā minētos datus bez kavēšanās nosūta izdevējai dalībvalstij, lai tā varētu pilnīgot, grozīt vai dzēst informatīvo brīdinājumu. 11. Ja Eiropolam ir pierādījumi, kas vedina domāt, ka datos, kuri ievadīti SIS saskaņā ar 1. punktu, ir faktu kļūda vai ka tie ir saglabāti nelikumīgi, tas cik ātri vien iespējams, bet ne vēlāk kā divās darbdienās pēc tam, kad tam kļuvis zināms minētais pierādījums, papildinformācijas apmaiņas ceļā par to informē izdevēju dalībvalsti. Izdevēja dalībvalsts pārbauda šo informāciju un vajadzības gadījumā attiecīgos datus bez kavēšanās labo vai dzēš. 12. Ja ir skaidra norāde, ka priekšmeti, kas minēti 38. panta 2. punkta a), b), c), e), g), h), j) un k) apakšpunktā, vai bezskaidras naudas maksāšanas līdzekļi ir saistīti ar personu, uz kuru attiecas informatīvs brīdinājums, ievērojot šā panta 1. punktu, var ievadīt brīdinājumus par minētajiem priekšmetiem, lai atrastu personu. Šādos gadījumos informatīvo brīdinājumu un brīdinājumu par priekšmetu sasaista saskaņā ar 63. pantu. 13. Dalībvalstis ievieš procedūras, kas vajadzīgas, lai ievadītu, atjauninātu un dzēstu informatīvus brīdinājumus SIS saskaņā ar šo regulu. 14. Eiropols veic uzskaiti attiecībā uz saviem ierosinājumiem ievadīt SIS informatīvus brīdinājumus saskaņā ar šo pantu un ik pēc sešiem mēnešiem sniedz ziņojumus dalībvalstīm par SIS ievadītajiem informatīvajiem brīdinājumiem un par gadījumiem, kuros dalībvalstis neievadīja informatīvos brīdinājumus. 15. Komisija pieņem īstenošanas aktus, lai noteiktu un pilnveidotu noteikumus, kas nepieciešami, lai ievadītu, atjauninātu, dzēstu un meklētu datus, kas minēti šā panta 11. punktā. Minētos īstenošanas aktus pieņem saskaņā ar pārbaudes procedūru, kas minēta 76. panta 2. punktā. 37.b pants Rīcība, pamatojoties uz informatīvu brīdinājumu 1. Ja ir konstatēta informācijas atbilsme ar informatīvu brīdinājumu, izpildītāja dalībvalsts vāc un paziņo izdevējai dalībvalstij visu turpmāk norādīto informāciju vai tās daļu: a) tas, ka ir atrasta persona, uz kuru attiecas informatīvs brīdinājums; b) pārbaudes vieta, laiks un iemesls; c) ceļojuma maršruts un galamērķis; d) personas, kuras pavada informatīvā brīdinājuma subjektu un par kurām ir pietiekams pamats uzskatīt, ka tās ir saistītas ar informatīvā brīdinājuma subjektu; e) transportētie priekšmeti, tostarp ceļošanas dokumenti; f) apstākļi, kādos persona tika atrasta. 2. Šā panta 1. punktā minēto informāciju izpildītāja dalībvalsts papildinformācijas apmaiņas ceļā paziņo izdevējai dalībvalstij. 3. Šā panta 1. punktu piemēro arī tad, ja persona, uz kuru attiecas informatīvs brīdinājums, tiek atrasta tās dalībvalsts teritorijā, kura ievadījusi SIS informatīvo brīdinājumu, nolūkā informēt Eiropolu saskaņā ar 48. panta 8. punkta b) apakšpunktu. 4. Izpildītāja dalībvalsts nodrošina, ka tās valsts kompetento iestāžu veikto regulāro darbību laikā diskrēti tiek vākts iespējami daudz 1. punktā aprakstītās informācijas. Šādas informācijas vākšana neapdraud pārbaužu diskrētumu, un informatīvā brīdinājuma subjektam nekādā veidā netiek darīts zināms, ka šāds brīdinājums pastāv.”;